# Dohyo

### A Wikipédiából, a szabad lexikonból.

Dohyo a 2006-os oszakai tornán

A dohyo (土俵 dohjó) a sumo mérkőzések színtere, amelynek közepén egy 4,55 méter nagyságú, agyagból és szalmából készült kör alakú küzdőtér található. A jelenlegi méretekre vontkozó szabályokat 1931-ben fogadták el.[1]

## [szerkesztés] Felépítése

A dohyo kinézete

A föld és a (szalma)bála japán összetételeként már a nevében is kifejezi, mik a fő alkotóelemei. A yobidashi (segítők) csaknem 30 tonna különleges, Ibaraki prefektúrából származó agyagot és homokot döngölnek keményre szalmabálákkal mire kialakul a nagyjából 60 centiméter magas, felfelé keskenyedő, négyzet alakú emelvény, amelynek az alja 670×670 centiméter, a teteje 570×570 centiméter. Ezen belül helyezkedik el maga a küzdőtér.[2] Az oldalába lépcsőket (furnidawara) építenek (hármat-hármat a keleti, déli és nyugati oldalról, egyet az északi oldalról a shimpan számára), a feljutást megkönnyítendő.

A középső kört a félig földbe ásott rizsszalmából készült bálák (tawara) szegélyezik, amelyek közül négy kissé távolabb található a kör középpontjától, mint a többi. Ez a hagyomány a szabadtéren tartott mérkőzések idejéből származik, így biztosították az esővíz szabad lefolyását[3]. A kör közepén két 90 cm hosszú, 6 cm széles fehér vonal található egymástól 70 cm távolságra. A rikishik ezek mentén helyezkednek el a mérkőzés kezdetén. A dohyo tetején a körön kívül található területe finom homokot szórnak, hogy az esetleges kilépéseket könnyen meg lehessen állapítani. A yobidashi egyik feladata annak biztosítása, hogy a következő mérkőzés előtt a felszín egyenletes, kilépési vagy kiesési nyomoktól mentes legyen.

A dohyo felett egy baldachin (yakata) függ, amely a shinto szentélyek tetejére emlékeztet. Négy sarkában egy-egy színes bojt található: a délnyugaton fehér az ősz, délkeleten vörös a nyár, északkeleten zöld a tavasz, északnyugaton fekete a tél jelképeként. Az ezeket körülölelő lila függöny a felhők vánodrlását és az évszakok változását szimbolizálja.

A dohyo közepébe a hon-basho kezdete előtti napon sót, tisztított rizst, torreya diót, tintahalat, tengeri moszatot és gesztenyét ásnak. Miután rituálisan megtisztították és megáldották szent helynek számít. Ez többek között azt is jelenti, hogy nő nem léphet rá, nehogy menstruációs vérrel szennyezze be.

## [szerkesztés] Lásd még

- dohyo-iri

## [szerkesztés] Hivatkozások

### [szerkesztés] Jegyzetek

1. ↑ Sumo FAQ
2. ↑ Sports Babel
3. ↑ Japan Desu!

### [szerkesztés] Külső hivatkozások

- Sumo Ringen
- Sumotalk.com
- Fukushima honlapja

A lap eredeti címe "http://hu.wikipedia.org../../../d/o/h/Dohyo.html"

Kategória: Sumo

##### Views

- Szócikk
- Vitalap
- Aktuális változat

##### Keresés

##### Más nyelveken

- English
- Italiano
- 日本語